input: REGOLAMENT TA’ IMPLIMENTAZZJONI TAL-KUMMISSJONI (UE) Nru 986/2013
  tal-14 ta’ Ottubru 2013
  li jistabbilixxi r-rati tal-imgħax li jridu jintużaw biex jiġu kkalkulati l-ispejjeż għall-finanzjament tal-miżuri ta’ intervent, li jikkonsistu fix-xiri, il-ħżin u r-rimi tal-ħażniet għas-sena fiskali 2014 tal-FAEG
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-Politika Agrikola Komuni (1), u b’mod partikolari l-Artikolu 3(3) tiegħu,
  Billi:
  (1)
  L-Artikolu 4(1)(a) tar-Regolament tal-Kummissjoni (KE) Nru 884/2006 (2) jistipula li n-nefqa relatata mal-ispejjeż finanzjarji mġarrba mill-Istati Membri sabiex jimmobilizzaw fondi biex jixtru prodotti, għandha tiġi stabbilita skont il-metodi stabbiliti fl-Anness IV ta’ dak ir-Regolament.
  (2)
  L-ewwel subparagrafu tal-punt I.1 tal-Anness IV għar-Regolament (KE) Nru 884/2006 jistipula li l-kalkolu tal-ispejjeż finanzjarji kkonċernati jrid isir abbażi ta’ rata tal-imgħax li tkun l-istess fl-Unjoni kollha u li tistabbilixxiha l-Kummissjoni fil-bidu ta’ kull sena fiskali. Din ir-rata tal-imgħax tikkorrispondi għal medja tar-rati bil-quddiem tal-Euribor għal terminu ta’ tliet xhur u ta’ 12-il xahar, miġbura matul is-sitt xhur ta’ qabel in-notifika mingħand l-Istati Membri stabbilita fl-ewwel paragrafu tal-punt I.2 ta’ dak l-Anness, b’valur ta’ terz u żewġ terzi rispettivament. Din ir-rata trid tiġi stabbilita fil-bidu ta’ kull sena fiskali tal-FAEG.
  (3)
  Madankollu, f’konformità mat-tieni paragrafu tal-punt I.2 tal-Anness IV tar-Regolament (KE) Nru 884/2006, jekk ir-rata tal-imgħax li jinnotifika l-Istat Membru tkun ogħla mir-rata tal-imgħax uniformi stabbilita għall-Unjoni matul il-perjodu ta’ referenza, għandha tapplika r-rata uniformi. Jekk ir-rata tal-imgħax li jinnotifika l-Istat Membru tkun inqas mir-rata tal-imgħax uniformi stabbilita għall-Unjoni matul il-perjodu ta’ referenza, ir-rata tal-imgħax għal dak l-Istat Membru għandha tiġi stabbilita fil-livell tar-rata notifikata.
  (4)
  Barra minn hekk, f’konformità mat-tielet paragrafu tal-punt I.2 tal-Anness IV tar-Regolament (KE) Nru 884/2006, meta Stat Membru ma jagħmilx notifika fl-għamla u sal-iskadenza msemmija fl-ewwel paragrafu tal-punt I.2 ta’ dak l-Anness, ir-rata tal-imgħax li jġarrab dak l-Istat Membru għandha titqies 0 %. Jekk Stat Membru jiddikjara li ma ġarrab ebda spejjeż tal-imgħax għax ma kellux prodotti agrikoli fil-ħżin pubbliku matul il-perjodu ta’ referenza, għal dak l-Istat Membru għandha tapplika r-rata tal-imgħax uniformi stabbilita mill-Kummissjoni.
  (5)
  Ħlief Franza u l-Isvezja, l-Istati Membri ddikjaraw li huma ma ġarrbux spejjeż tal-imgħax għax ma kellhomx prodotti agrikoli fil-ħżin pubbliku matul il-perjodu ta’ referenza. Barra minn hekk, matul il-perjodu ta’ referenza, dawn l-Istati Membri kellhom rati ta’ referenza ogħla mir-rata tal-imgħax uniformi stabbilita għall-Unjoni. Fl-aħħar nett, ir-rati ta’ referenza użati għall-Kroazja kienu dawk għal Lulju u Awwissu 2013.
  (6)
  Fid-dawl tan-notifiki tal-Istati Membri lill-Kummissjoni, ir-rati tal-imgħax applikabbli għas-sena fiskali 2014 tal-FAEG għandhom jiġu stabbiliti filwaqt li jitqiesu dawn il-bosta fatturi.
  (7)
  Il-miżuri previsti f’dan ir-Regolament huma konformi mal-opinjoni tal-Kumitat dwar il-Fondi Agrikoli,
  ADOTTAT DAN IR-REGOLAMENT:
  Artikolu 1
  Għan-nefqa marbuta mal-ispejjeż ta’ finanzjament li ġarrbu l-Istati Membri biex immobilizzaw il-fondi għax-xiri ta’ prodotti li għandhom jitħallsu mis-sena fiskali 2014 tal-Fond Agrikolu Ewropew ta’ Garanzija (FAEG), ir-rati tal-imgħax previsti fl-Anness IV tar-Regolament (KE) Nru 884/2006 skont l-Artikolu 4(1)(a) tal-istess Regolament għandhom ikunu r-rata tal-imgħax uniformi stabbilita ta’ 0,4 %.
  Artikolu 2
  Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
  Dan għandu japplika mill-1 ta’ Ottubru 2013.
  Dan ir-Regolament għandu jorbot fl-intier tiegħu u japplika direttament fl-Istati Membri kollha.
  Magħmul fi Brussell, l-14 ta’ Ottubru 2013.